Els pastors als pessebres, els Pastorets al teatre... sembla que durant l'època nadalenca l'ofici de pastor està de moda, però sabies que aquesta feina no es limita a fer pasturar el bestiar?
Cal tenir coneixements de veterinària, d'agricultura o d'administració i comerç per mantenir les explotacions i treure'n rendiment, tot respectant l'entorn.
Una petita empresa amb molta vida a l'aire lliure i contacte constant amb els animals.
Què fan els pastors i les pastores del segle XXI?
El de pastor és un dels oficis més antics del món, i, tot i que no ho sembli, un dels més necessaris per contribuir a mantenir l'equilibri natural.
El respecte i la interacció amb la natura, l'arrelament al territori o la proximitat són eixos bàsics de la ramaderia, i la pagesia en general, que esdevenen vitals perquè l'ecosistema actual continuï viu.
La funció dels ramats en la neteja dels boscos és beneficiosa per a tothom i contribueix a reduir el risc d'incendis forestals.
La venda de carn i altres derivats (formatges, llana, fems), la neteja de finques o de termes municipals, o les visites de famílies i escoles a les explotacions agràries són també serveis que ofereixen les persones que es dediquen a aquest ofici mil·lenari.
D'altra banda, les noves tecnologies han esdevingut necessàries, com per exemple, l'ús de gps per a la localització dels ramats o els grups de whatsapp entre pastors i pastores per compartir experiències i consells.
Menys explotacions, però més vocacions
En els últims anys s'ha produït un èxode progressiu de població de les comarques rurals que ha suposat el tancament de moltes explotacions agràries i ramaderes.
En un món totalment abocat a la indústria i als serveis, hi ha la creença generalitzada que la vida a pagès no és viable, no té horaris i és molt dura.
Tot i això, hi ha molts joves que s'interessen per aprendre aquest ofici.
Tenir vincles familiars amb el món rural ja no és la principal font de vocacions, ben al contrari, cada vegada hi ha més joves que provenen d'entorns urbans i busquen un canvi de vida, ja sigui perquè la crisi econòmica els ha fet plantejar viure d'una altra manera o perquè volen contribuir a la conservació del territori i el medi ambient.
Una seixantena de persones que es dediquen a l'ofici de pastor han decidit posar en marxa aquesta iniciativa per posar en valor el seu ofici, difondre la tasca que duen a terme i explicar com són les seves vides.
Són homes i dones de totes les edats que es volen donar a conèixer col·lectivament i també com a individus.
A Pasturem.cat trobareu informació sobre el que fan i el que aporten al territori i a la societat.
Així mateix, la pàgina disposa d'un mapa on podreu localitzar i contactar amb cada pastor i pastora per conèixer quins productes tenen, quins serveis ofereixen, de quines races de bestiar disposen, si fan venta directa de producte, etc.
L'Escola de Pastors de Catalunya a Rialp és un projecte formatiu que proposa un nou model de pagesia.
Funciona des del 2009 i la formació consisteix en dos mesos d'ensenyament teòric i quatre de pràctiques en alguna explotació ramadera de Catalunya.
Tenen un límit d'uns vint alumnes per curs, però si els arriben més sol·licituds que compleixin els requisits també les tenen en compte.
L'escola es centra en formar pastors i pagesos en l'agroecologia, un model de pagesia de petit format que respecti l'entorn i que vagi més enllà de buscar la simple producció.